b"\n_START_ARTICLE_\nCastell de Sant Juli\xc3\xa0\n_START_SECTION_\nDescripci\xc3\xb3\n_START_PARAGRAPH_\nLa fortificaci\xc3\xb3 segueix les pautes d'aquest sistema defensiu ideat per S\xc3\xa9r\xc3\xa9 de Rivi\xc3\xa8res, essent una gran bateria elevada sobre una l\xc3\xadnia de foc reservada a la infanteria i protegida per caponeres i galeries espitllerades. El sector artillat es distribueix en tres bateries, amb un total de catorze empla\xc3\xa7aments a barbeta per a peces de campanya, que mai van ser instal\xc2\xb7lades, i els seus corresponents rebost-trav\xc3\xa9s, on s'hi podien resguardar les peces. El conjunt de l'edificaci\xc3\xb3 presenta una planta trapezo\xc3\xafdal, amb un per\xc3\xadmetre d'uns 660 metres, i envoltada per un fossat amb contraescarpa de ma\xc3\xa7oneria. La fa\xc3\xa7ana principal \xc3\xa9s al costat oest, on es conserva l'acc\xc3\xa9s principal. El sistema defensiu se centrava en el fossat, que constitu\xc3\xafa un excel\xc2\xb7lent caponera completa en el front nord i una mitja caponera a l'est; la caponera de gola fou destru\xc3\xafda possiblement en finalitzar la Guerra Civil o poc despr\xc3\xa9s._NEWLINE_Totes les depend\xc3\xa8ncies es situen sota el rasant del terreny, distribu\xc3\xafts en tres nivells comunicats per un important entramat de corredors, galeries i escales. Es tracta d'uns 40 habitacles, utilitzats per casernes, cavallerisses, intend\xc3\xa8ncia, latrines, infermeria, pavell\xc3\xb3 d'oficials, etc.. Els corredors s\xc3\xb3n coberts pel voltes de can\xc3\xb3 i espitllerats._NEWLINE_Entre les estructures visibles per sobre al rasant actual, a banda dels murs principals, destaquen els accessos de volta el\xc2\xb7l\xc3\xadptica i el pas de ronda parapetat amb merlets.\n_START_SECTION_\nHist\xc3\xb2ria\n_START_PARAGRAPH_\nDespr\xc3\xa9s de la derrota de Fran\xc3\xa7a contra l'imperi alemany, l'any 1870, de la nova situaci\xc3\xb3 geopol\xc3\xadtica que comport\xc3\xa0, i de la nova tecnologia militar desenvolupada, especialment l'artilleria ratllada, que represent\xc3\xa0 una revoluci\xc3\xb3 en la precisi\xc3\xb3 i pot\xc3\xa8ncia destructiva de l'armament, els sistemes defensa d'\xc3\xa8poca moderna quedaren obsolets i gener\xc3\xa0 un nou model prenen amb refer\xc3\xa8ncia a les defenses projectades pel general S\xc3\xa9r\xc3\xa9 de Rivier\xc3\xa9s. A Espanya, en aquest context, es va decidir fortificar els principals passos pirinencs mitjan\xc3\xa7ant forts d'aquestes caracter\xc3\xadstiques, l'\xc3\xbanic del qual a Catalunya \xc3\xa9s de Sant Juli\xc3\xa0 de Ramis._NEWLINE_Aquesta fortificaci\xc3\xb3 fou iniciada l'any 1893 per\xc3\xb2 no fou finalitzada fins al 1912 i fins al 1916 no va disposar de guarnici\xc3\xb3. Despr\xc3\xa9s de la Guerra Civil, fou utilitzada com a dip\xc3\xb2sit d'armament recollit en la zona de Girona i despr\xc3\xa9s com a dip\xc3\xb2sit de munici\xc3\xb3. L'any 1963 fou clausurat i l'any 1991 fou venut pel Ministeri de Defensa a una societat mercantil que no hi ha realitzat pr\xc3\xa0cticament cap actuaci\xc3\xb3, restant avui dia en estat d'abandonament._NEWLINE_Aquesta fortificaci\xc3\xb3 constituiex l'\xc3\xbanica mostra a Catalunya de les fortificacions de l'\xc3\xa8poca. Les fortificacions d'\xc3\xa8poca moderna havien quedat obsoletes davant el desenvolupament de la tecnologia militar, fet que comport\xc3\xa0 la necessitat de canviar el model de fortificaci\xc3\xb3. El 1939 les tropes republicanes el volgueren fer volar per protegir la seva retirada cap a Fran\xc3\xa7a i nom\xc3\xa9s esclat\xc3\xa0 l'entrada que ha estat aix\xc3\xad fins ara. Durant molts anys va servir com a plantaci\xc3\xb3 de xampinyons, fet que va provocar modificacions de l'interior._NEWLINE_Durant l'any 2009 es va portar a terme una intervenci\xc3\xb3 arqueol\xc3\xb2gica amb motiu del projecte de restauraci\xc3\xb3 del castell per tal de crear un centre internacional d'art contemporani. La intervenci\xc3\xb3 es va localitzar als terrenys del sud-oest de l'entorn del castell i no es varen documentar restes materials o constructives d'inter\xc3\xa8s arqueol\xc3\xb2gic."